CELEX: 62014TN0809
Language: ro
Date: 2014-12-12 00:00:00
Title: Cauza T-809/14: Acțiune introdusă la 12 decembrie 2014 – Italia/Comisia

9.2.2015   
            
            
               RO
            
            
               Jurnalul Oficial al Uniunii Europene
            
            
               C 46/59
            
         Acțiune introdusă la 12 decembrie 2014 – Italia/Comisia
   (Cauza T-809/14)
   (2015/C 046/77)
   Limba de procedură: italiana
   
      Părțile
   
   
      Reclamantă: Republica Italiană (reprezentanți: P. Gentili, avvocato dello Stato, și G. Palmieri, agent)
   
      Pârâtă: Comisia Europeană
   
      Concluziile
   
   Reclamanta solicită Tribunalului:
   
               —
            
            
               anularea notei din 2 octombrie 2014 HR.A2 a directorului general de resurse umane din cadrul Comisiei Europene adresată directorului general pentru Uniunea Europeană din cadrul Ministerului Afacerilor Externe al Republicii Italiene;
            
         
               —
            
            
               obligarea Comisiei la plata cheltuielilor de judecată.
            
         
      Motivele și principalele argumente
   
   Prezenta acțiune este formulată împotriva notei menționate mai sus, care urmează anunțului pentru ocuparea postului vacant de director al Centrului de Traduceri pentru Organismele Uniunii Europene (Luxemburg) (COM/2014/10356), atacat prin acțiunea din cauza T-636/14, și care ia poziție cu privire la pretinsa divergență care există între anunțul în discuție și formularul de pe pagina de internet prin care pot fi depuse candidaturile, care nu este disponibil decât în limbile franceză, engleză și germană.
   În susținerea acțiunii, reclamanta invocă trei motive.
   
               1.
            
            
               Primul motiv întemeiat pe încălcarea articolului 18 și a articolului 24 alineatul (4) TFUE, a articolului 22 din Carta drepturilor fundamentale a Uniunii Europene, a articolelor 1 și 2 din Regulamentul nr. 1 de stabilire a regimului lingvistic al Comunității Economice Europene, a articolului 1d alineatele (1) și (6) din Statutul funcționarilor, deoarece, prin trimitere la site-ul internet al Comisiei ce conținea precizări imperative, anunțul impunea candidaților să își prezinte CV-ul și scrisoarea de motivare în mod obligatoriu în engleză, franceză și germană, iar nu în oricare dintre limbile Uniunii. Pentru a remedia aceste vicii, Comisia ar trebui, potrivit reclamantei, să modifice site-ul și să prelungească termenele de depunere a candidaturilor.
            
         
               2.
            
            
               Al doilea motiv întemeiat pe încălcarea principiului încrederii legitime și a cooperării loiale [articolul 4 alineatul (3) TUE], deoarece în cursul procedurii de adoptare a anunțului în discuție, Comisia ar fi asigurat în mod formal guvernul italian în mai multe rânduri că discriminarea lingvistică sus-menționată va fi înlăturată, însă a avut un comportament contrar la redactarea anunțului și la stabilirea normelor de funcționare a site-ului internet la care face trimitere anunțul pentru prezentarea candidaturilor.
            
         
               3.
            
            
               Al treilea motiv întemeiat pe existența în speță a unei erori de motivare, în măsura în care decizia trebuia să fie adoptată de președintele Comisiei sau de comisarul competent, iar nu de directorul general de resurse umane.